ΠΡΟΣ ΤΟΝ ΕΙΣΑΓΓΕΛΕΑ ΠΡΩΤΟΔΙΚΩΝ ……………. (ΠΟΛΗ)
ΚΑΤΑΓΓΕΛΙΑ – ΜΗΝΥΤΗΡΙΑ ΑΝΑΦΟΡΑ
1) Του ……………… (όνομα) ………………… (επώνυμο) του ……………….. (πατρώνυμο), κατοίκου ………………….. (περιοχή και πόλη), ……………………… (διεύθυνση), με ΑΦΜ ………………. .
2) Του ……………… (όνομα) ………………… (επώνυμο) του ……………….. (πατρώνυμο), κατοίκου ………………….. (περιοχή και πόλη), ……………………… (διεύθυνση), με ΑΦΜ ………………. .
3) Της ……………… (όνομα) ………………… (επώνυμο) του ……………….. (πατρώνυμο), κατοίκου ………………….. (περιοχή και πόλη), ……………………… (διεύθυνση), με ΑΦΜ ………………. .
4) Του ……………… (όνομα) ………………… (επώνυμο) του ……………….. (πατρώνυμο), κατοίκου ………………….. (περιοχή και πόλη), ……………………… (διεύθυνση), με ΑΦΜ ………………. .
5) Της ……………… (όνομα) ………………… (επώνυμο) του ……………….. (πατρώνυμο), κατοίκου ………………….. (περιοχή και πόλη), ……………………… (διεύθυνση), με ΑΦΜ ………………. .
ΚΑΤΑ
των δικαστών που συγκρότησαν το Ανώτατο Ειδικό Δικαστήριο κατά την έκδοση των υπ’ αριθμ.9/2025 και 10/2025 αποφάσεών του, ήτοι:
1) Του Μιχαήλ Πικραμένου του Νικολάου, Προέδρου του Συμβουλίου της Επικρατείας, ως Προεδρεύοντα,
2) Της Σωτηρίας Ντούνη του Αθανασίου, Προέδρου του Ελεγκτικού Συνεδρίου,
3) Της Μαρουλιώς Δαβίου του Νικολάου, Αντιπρόεδρου του Αρείου Πάγου,
4) Της Βαρβάρας Ραφτοπούλου του Παναγιώτη, τακτικού μέλους, Συμβούλου Επικρατείας,
5) Της Παρασκευής Μπραΐμη του Περικλή, τακτικού μέλους, Συμβούλου Επικρατείας,
6) Της Αναστασίας - Μαρίας Παπαδημητρίου του Διονυσίου, τακτικού μέλους, Συμβούλου Επικρατείας,
7) Της Ευσταθίας Σκούρα του Κωνσταντίνου, τακτικού μέλους, Συμβούλου Επικράτειας,
8) Της Παναγιώτας Γκουδή – Νινέ του Κωνσταντίνου, τακτικού μέλους, Αρεοπαγίτη,
9) Της Νίκης Κατσιαούνη του Ζήση, τακτικού μέλους, Αρεοπαγίτη,
10) Της Ελένης Θεοδωρακοπούλου του Γεωργίου – Εισηγήτριας, τακτικού μέλους, Αρεοπαγίτη, και
11) Της Διονυσίας Νίκα του Αθανασίου, τακτικού μέλους, Αρεοπαγίτη.
απάντων υπηρετούντων στα ανωτέρω αναφερόμενα Δικαστήρια, με στοιχεία κατοικίας γνωστά στις αρμόδιες Αρχές, και
ΚΑΤΑ
Παντός άλλου υπευθύνου, φυσικού ή ηθικού αυτουργού, συναυτουργού, συνεργού ή καθ’ οιονδήποτε τρόπο συμμετόχου, η εμπλοκή του οποίου θα προκύψει κατά την προκαταρκτική εξέταση ή την περαιτέρω ποινική διερεύνηση της παρούσας.
**************
……………… (πόλη), … (μέρα)  …………….. (μήνας) 2026
Αξιότιμε κ. Εισαγγελεύ,
με το παρόν έγγραφο Καταγγελίας – Μηνυτήριας Αναφοράς, ασκούμε το δικαίωμα που μας παρέχει το άρθρο 42 του Κώδικα Ποινικής Δικονομίας να καταγγείλουμε ενώπιόν Σας αξιόποινες πράξεις που διώκονται αυτεπαγγέλτως, τις οποίες πληροφορηθήκαμε και διαπιστώσαμε κατά τα ειδικότερα εκτιθέμενα κατωτέρω. Παράλληλα, επισημαίνουμε ότι το άρθρο 40 ΚΠΔ καθιερώνει, στις ειδικές περιπτώσεις όπου ο νόμος το προβλέπει, αυτοτελή υποχρέωση των ιδιωτών να αναγγέλλουν στον αρμόδιο Εισαγγελέα ή σε ανακριτικό υπάλληλο αξιόποινες πράξεις που διώκονται αυτεπαγγέλτως.
Ειδικότερα, στο άρθρο 40 ΚΠΔ ορίζεται ότι:
«1. Ακόμα και ιδιώτες οφείλουν στις συγκεκριμένες περιπτώσεις που προβλέπονται από τον νόμο, αν αντιληφθούν οι ίδιοι αξιόποινη πράξη που διώκεται αυτεπαγγέλτως, να την αναγγείλουν στον εισαγγελέα πλημμελειοδικών ή σε οποιονδήποτε ανακριτικό υπάλληλο. Η αναγγελία αυτή μπορεί να γίνει είτε εγγράφως με μια αναφορά ή προφορικά, οπότε συντάσσεται έκθεση.
2. Στην αναφορά ή στην προφορική δήλωση πρέπει να αναφέρονται όλες οι λεπτομέρειες που αφορούν την πράξη, τους δράστες και τις αποδείξεις.
3. Αν πολλοί πληροφορήθηκαν για την αξιόποινη πράξη, τότε καθένας έχει ξεχωριστά την υποχρέωση αυτή.»
ενώ στο άρθρο 42 ορίζεται ότι:
«1. Εκτός από αυτόν που αδικήθηκε και οποιοσδήποτε άλλος έχει το δικαίωμα να καταγγείλει στην αρχή τις αξιόποινες πράξεις που διώκονται αυτεπαγγέλτως, τις οποίες πληροφορήθηκε με οποιονδήποτε τρόπο.
2. Η μήνυση γίνεται απευθείας στον εισαγγελέα πλημμελειοδικών, αλλά και στους άλλους ανακριτικούς υπαλλήλους είτε από τον ίδιο το μηνυτή είτε από ειδικό πληρεξούσιο…»
Καταγγέλλουμε και μηνύουμε τους παραπάνω αναγραφόμενους στην παρούσα για την κατωτέρω αναλυτικώς περιγραφόμενη εγκληματική, αντισυνταγματική και αντικειμενικώς στρεφόμενη κατά του δημοκρατικού πολιτεύματος συμπεριφορά τους, συνιστάμενη ιδίως και προεχόντως στη διάπραξη του κακουργήματος της Εσχάτης Προδοσίας, καθώς και στη διάπραξη των εγκλημάτων της Συγκρότησης και Συμμετοχής σε Εγκληματική Οργάνωση και της Συγκρότησης και Συμμετοχής σε Τρομοκρατική Οργάνωση, κατά τα άρθρα 187 και 187Α ΠΚ, όπως αυτά ειδικότερα θεμελιώνονται κατωτέρω, και ζητούμε την άσκηση ποινικής δίωξης σε βάρος τους, την πλήρη ποινική διερεύνηση της δράσης τους και την κατά νόμον τιμωρία τους.
Α. ΓΕΓΟΝΟΤΑ – ΝΟΜΟΘΕΣΙΑ
Τα γεγονότα που επιβεβαιώνουν τις πράξεις τους είναι πασίδηλα και πασίγνωστα και άρα λαμβάνονται υπόψη ΑΥΤΕΠΑΓΓΕΛΤΩΣ σύμφωνα με το άρθρο 336 του ΚΠολΔ που ορίζει ότι:
«1. Πραγματικά γεγονότα τα οποία είναι τόσο πασίγνωστα ώστε να μην υπάρχει εύλογη αμφιβολία ότι είναι αληθινά λαμβάνονται υπόψη αυτεπαγγέλτως και χωρίς απόδειξη.» 
Πρωτίστως δε, η απόδειξή τους στηρίζεται στις ίδιες τις υπ’ αριθμ.9/2025 και 10/2025 αποφάσεις του Ανωτάτου Ειδικού Δικαστηρίου, τις οποίες εξέδωσαν οι εδώ μηνυόμενοι, καθώς και στις άμεσες θεσμικές συνέπειες που οι ίδιοι απέδωσαν σε αυτές, ήτοι στην κένωση τριών βουλευτικών εδρών και στη διατήρηση της Βουλής των Ελλήνων σε σύνθεση 297 αντί 300 βουλευτών.
Εξάλλου, σημαντικό μέρος των κατωτέρω εκτιθέμενων γεγονότων είναι παγκοίνως γνωστό και δημοσίως διαπιστώσιμο, όπου μετά την έκδοση των αποφάσεων ΑΕΔ 9/2025 και 10/2025, έλαβαν χώρα τα εξής:
· η ακύρωση της εκλογής τριών βουλευτών, 
· η μη πλήρωση των κενωθεισών εδρών, 
· και η λειτουργία της Βουλής των Ελλήνων με 297 βουλευτές. 
Περαιτέρω, η δημόσια διάσταση των ως άνω γεγονότων προκύπτει και από πλήθος δημοσιευμάτων ΜΜΕ εθνικής εμβέλειας, τα οποία δύνανται να συλλεχθούν αυτεπαγγέλτως, επικουρικώς και επιβεβαιωτικώς.
Αναλυτικότερα, με την παρούσα Σας εκθέτουμε τα γεγονότα για τα οποία λάβαμε καταρχάς γνώση από δημόσιες τοποθετήσεις πολιτικών προσώπων σε ειδησεογραφικές εκπομπές και συνεντεύξεις, όπως ενδεικτικώς από τη συνέντευξη του Γεωργίου Βουλγαράκη στο κανάλι “One Channel TV”, στην εκπομπή “Evening Report” με τον δημοσιογράφο Μάνο Νιφλή, καθώς και από πλείστα δημοσιεύματα του ηλεκτρονικού Τύπου. Τα πραγματικά αυτά περιστατικά, όμως, δεν στηρίζονται απλώς στις ανωτέρω δημόσιες αναφορές, αλλά αποτυπώνονται και επιβεβαιώνονται πλήρως στο ίδιο το σκεπτικό των υπ’ αριθμ.9/2025 και 10/2025 αποφάσεων του Ανωτάτου Ειδικού Δικαστηρίου, τις οποίες εξέδωσαν οι εδώ μηνυόμενοι, σε συνδυασμό με το ισχύον συνταγματικό και εκλογικό πλαίσιο.
Ειδικότερα, σύμφωνα με το άρθρο 51 του Συντάγματος στην παράγραφο 1 αναφέρεται ότι:
«1. O αριθμός των βουλευτών ορίζεται με νόμο, δεν μπορεί όμως να είναι μικρότερος από διακόσιους ούτε μεγαλύτερος από τριακόσιους.»
Έτσι, ο κοινός νομοθέτης, ασκώντας την ως άνω συνταγματική εξουσιοδότηση, έχει ορίσει τον αριθμό των μελών της Βουλής σε τριακόσιους (300).
Ειδικότερα, για τη Βουλή που αναδείχθηκε από τις γενικές βουλευτικές εκλογές της 25ης Ιουνίου 2023, το άρθρο 2 παρ. 1 του Π.Δ. 26/2012, όπως ίσχυε κατά τον χρόνο διεξαγωγής των εκλογών αυτών, προέβλεπε ότι:
«Ο συνολικός αριθμός των βουλευτών ανέρχεται σε τριακόσιους (300), εκ των οποίων οι διακόσιοι ογδόντα πέντε (285) εκλέγονται στις εκλογικές περιφέρειες και οι λοιποί δεκαπέντε (15) ενιαία στην Επικράτεια ως βουλευτές Επικρατείας.»
Περαιτέρω, ο αριθμός των βουλευτικών εδρών που αντιστοιχεί σε κάθε εκλογική περιφέρεια δεν είναι αόριστος ή μεταβλητός κατά βούληση, αλλά καθορίζεται νομοθετικώς με βάση τον νόμιμο πληθυσμό. Ειδικώς δε για τις εκλογές του 2023, η κατανομή των 285 εδρών μεταξύ των εκλογικών περιφερειών της Χώρας ορίστηκε με το άρθρο 1 του Π.Δ. 8/2023, όπως ρητώς επισημάνθηκε και από το Υπουργείο Εσωτερικών στις εγκυκλίους του για τις βουλευτικές εκλογές του Ιουνίου 2023. Συνεπώς, ο νόμος δεν ορίζει απλώς έναν αφηρημένο ανώτατο αριθμό βουλευτών, αλλά καθορίζει συγκεκριμένη και δεσμευτική σύνθεση της Βουλής: αφενός συνολικά τριακόσιους (300) βουλευτές και αφετέρου συγκεκριμένο αριθμό εδρών ανά εκλογική περιφέρεια, σε αντιστοιχία με τη νόμιμη πληθυσμιακή κατανομή.
Περαιτέρω, το άρθρο 104 του Εκλογικού Νόμου, ήτοι του Π.Δ. 26/2012, ορίζει ρητώς ότι:
«1. Οι βουλευτικές έδρες που κενώνονται για οποιοδήποτε λόγο κατά τη διάρκεια της βουλευτικής περιόδου σε κάποια εκλογική περιφέρεια, πληρώνονται από τους αναπληρωματικούς του ίδιου συνδυασμού στην ίδια εκλογική περιφέρεια, που τυχόν έχουν ανακηρυχθεί, οι οποίοι καλούνται από τον Πρόεδρο της Βουλής για την πλήρωση έδρας που κενώθηκε κατά τη σειρά της ανακήρυξής τους.
2. Αν δεν υπάρχουν αναπληρωματικοί που προβλέπει η προηγούμενη παράγραφος ή ο αριθμός τους έχει εξαντληθεί, προκηρύσσεται αναπληρωματική εκλογή στην εκλογική περιφέρεια, στην οποία κενώθηκαν οι βουλευτικές έδρες.»
Όπως δε, προβλέπεται στο άρθρο 53 παρ.1 του Συντάγματος, «οι βουλευτές εκλέγονται για τέσσερα συνεχή έτη, τα οποία αρχίζουν από την ημέρα των γενικών βουλευτικών εκλογών». Επομένως, σε περίπτωση κένωσης βουλευτικής έδρας κατά τη διάρκεια της βουλευτικής περιόδου — είτε λόγω θανάτου, είτε λόγω παραίτησης, είτε λόγω έκπτωσης, είτε λόγω ακύρωσης της εκλογής του βουλευτή — η έδρα αυτή υποχρεωτικώς πληρούται κατά τον τρόπο που ορίζει το άρθρο 104 Π.Δ. 26/2012: είτε από αναπληρωματικό βουλευτή είτε, ελλείψει ή εξαντλήσεως αναπληρωματικών, με αναπληρωματική εκλογή στην οικεία εκλογική περιφέρεια, διαφορετικά έχουμε σαφέστατη παραβίαση του εκλογικού νόμου αφού ο αριθμός των βουλευτών της περιφέρειας στην οποία κενώθηκε η έδρα παύει να βρίσκεται σε αναλογία με τον πληθυσμό της.
Η μόνη συνταγματικώς προβλεπόμενη εξαίρεση από την υποχρέωση πλήρωσης κενωθείσας βουλευτικής έδρας έχει θεσπιστεί στο άρθρο 53 παρ.2 του Συντάγματος, το οποίο ορίζει ότι:
«2. Βουλευτική έδρα που κενώθηκε μέσα στο τελευταίο έτος της περιόδου δεν συμπληρώνεται με αναπληρωματική εκλογή, όταν απαιτείται κατά το νόμο, εφόσον οι κενές έδρες δεν είναι περισσότερες από το ένα πέμπτο του όλου αριθμού των βουλευτών.»
Άρα, από τον συνδυασμό των άρθρων 51 παρ.1 και 53 παρ.1 και 2 του Συντάγματος, του άρθρου 2 Π.Δ. 26/2012 και του άρθρου 104 Π.Δ. 26/2012, προκύπτει αδιαμφισβητήτως ότι η κένωση βουλευτικών εδρών κατά τη διάρκεια της βουλευτικής περιόδου γεννά υποχρέωση άμεσης και νόμιμης πλήρωσής τους, εκτός αποκλειστικώς της στενής περίπτωσης του τελευταίου έτους της περιόδου, γεγονός που δεν υφίσταται στην συγκεκριμένη περίπτωση, ήτοι κατά το έτος 2025, ήτοι έτος έκδοσης των αποφάσεων του ΑΕΔ 9/2025 και 10/2025.
Η μη πλήρωσή τους έχει ως άμεσο αποτέλεσμα αφενός τη λειτουργία της Βουλής με μικρότερο αριθμό μελών από τον νομίμως καθορισμένο αριθμό των τριακοσίων (300) βουλευτών και αφετέρου τη διατάραξη της νομοθετικώς καθορισμένης αντιπροσώπευσης των εκλογικών περιφερειών από τις οποίες αφαιρέθηκαν οι αντίστοιχες έδρες.
ΣΥΜΠΕΡΑΣΜΑΤΙΚΑ, οι αποφάσεις των μηνυομένων δεν στηρίζεται στο νόμο και το Σύνταγμα αλλά έρχεται σε πλήρη αντίθεση με αυτά, καταλύοντας κάθε έννοια δικαίου, ενώ οι μηνυόμενοι με τις υπ’ αριθμ.9/2025 και 10/2025 αποφάσεις τους στο Ανώτατο Ειδικό Δικαστήριο, οι οποίες κρίθηκαν και αποφασίστηκαν στην Αθήνα στις 11 Μαρτίου 2025 και 29 Μαΐου 2025 και δημοσιεύθηκαν σε δημόσια συνεδρίαση στις 10 Ιουνίου 2025, έδρασαν δολίως με πλήρη γνώση ως δικαστές, παραβιάζοντάς κατάφωρα το Νόμο αδιαφορώντας για τις επιταγές του, καθιστώντας Πρόσκαιρα Ανενεργό το Δημοκρατικό Πολίτευμα, λειτουργώντας Ομαδικά με Δομή και Ιεραρχία, Αντιποιούμενοι την Νομοθετική Εξουσία, με το να τροποποιούν μονομερώς, χωρίς αρμοδιότητα τη σύνθεση της Βουλής, εισάγοντας κατ’ αυτόν τρόπο τροπολογίες και μάλιστα μεταχρονολογημένες στον Εκλογικό Νόμο, αντιποιούμενοι τους Συνταγματικούς Νομοθέτες αλλάζοντας τα άρθρα του Συντάγματος και Προκαλώντας Τρόμο στους πολίτες που βλέπουν τη δικαστική εξουσία να παρανομεί και να καταλύει, να μεταβάλει και να αλλοιώνει το δημοκρατικό πολίτευμα της χώρας, τις θεμελιώδεις αρχές και τους θεσμούς του πολιτεύματος.
Με τον τρόπο αυτόν, οι μηνυόμενοι δεν περιορίστηκαν στην άσκηση δικαιοδοτικού ελέγχου, αλλά υπερέβησαν τα όρια της δικαιοδοτικής τους αρμοδιότητας και υποκατέστησαν ευθέως τον κοινό και τον συνταγματικό νομοθέτη, εισάγοντας στην έννομη τάξη κανονιστική συνέπεια την οποία ούτε το Σύνταγμα ούτε ο Εκλογικός Νόμος προβλέπουν.
Στην πραγματικότητα, οι μηνυόμενοι:
· τροποποίησαν κατ’ αποτέλεσμα το άρθρο 104 του Εκλογικού Νόμου, προσθέτοντας ανεπίτρεπτα μία τρίτη κατηγορία κενωθείσας έδρας, η οποία ούτε αναπληρώνεται ούτε οδηγεί σε αναπληρωματική εκλογή, 
· παρέκαμψαν το άρθρο 53 παρ.2 του Συντάγματος, το οποίο προβλέπει ως μόνη εξαίρεση μη διεξαγωγής αναπληρωματικής εκλογής την κένωση έδρας μέσα στο τελευταίο έτος της βουλευτικής περιόδου, περίσταση που εν έτει 2025 δεν συνέτρεχε, 
· και μετέβαλαν μονομερώς τη νόμιμη σύνθεση της Βουλής των Ελλήνων, οδηγώντας στη λειτουργία της με 297 αντί των 300 νομίμως προβλεπομένων βουλευτών. 
Επιπλέον με την αναδρομικότητα της απόφασης από την έναρξη της Νέας Βουλευτικής Περιόδου, στην ουσία καταργούν όλα τα νομοθετήματα που ψηφίστηκαν από την τρέχουσα Βουλή αφού δεν πληρούται ο νόμιμος αριθμός των Βουλευτών και αλλάζει ο αριθμός της πλειοψηφίας, προκαλώντας «μπάχαλο» και χάος και στις επόμενες δικαστικές και κρατικές αποφάσεις που στηρίζονται στην νέα νομοθεσία της τρέχουσας παράνομης Βουλής.
[bookmark: _Hlk212520898]Β. ΛΕΠΤΟΜΕΡΕΙΕΣ ΤΗΣ ΠΑΡΑΝΟΜΙΑΣ
Η παραβίαση των προαναφερόμενων διατάξεων του εκλογικού νόμου και του Συντάγματος αντίστοιχα, εντοπίζεται στην σκέψη 14. της υπ’ αριθμ.9/2025 απόφασης του ΑΕΔ, η οποία έχει ως εξής: 
«Επειδή, από τον συνδυασμό της παρ. 2 με το δεύτερο εδάφιο της παρ. 3 του άρθρου 32 του Κώδικα περί Α.Ε.Δ. συνάγεται ότι το Δικαστήριο μπορεί να ακυρώσει την ανακήρυξη της εκλογής και στη συνέχεια, ενόψει της φύσεως της εκλογικής παράβασης, να κρίνει περιττή την επανάληψη της ψηφοφορίας. … Συνεπώς, κατ’ εφαρμογή των ανωτέρω διατάξεων του άρθρου 32 παρ. 2 και 3 του Ν.345/1976, το Δικαστήριο κρίνει ότι ενόψει της φύσης της συγκεκριμένης εκλογικής παράβασης, που συνίσταται σε εξαπάτηση των εκλογέων με συμμετοχή στις εκλογές πολιτικού κόμματος με υποκρυπτόμενο αρχηγό, σε όλες τις περιφέρειες που εξελέγησαν βουλευτές, η επανάληψη της ψηφοφορίας στην συγκεκριμένη εκλογική περιφέρεια (...........) καθίσταται εν προκειμένω περιττή (!). Εξάλλου, αναφορικά με την επίμαχη έδρα του καθ’ ου η ένσταση βουλευτή, εν προκειμένω δεν υφίστανται αναπληρωματικοί βουλευτές του ιδίου κόμματος, η ανακήρυξη των οποίων, ακόμη και αν αυτοί υφίσταντο, δεν θα ήταν επιτρεπτή ενόψει της ιδιαιτερότητας της συγκεκριμένης εκλογικής παράβασης, που αφορά συνολικά το πολιτικό κόμμα στο οποίο συμμετείχε ο βουλευτής η εκλογή του οποίου ακυρώνεται. Περαιτέρω οι διατάξεις του Ν.345/1976 δεν προβλέπουν σε περίπτωση ακυρώσεως ανακηρύξεως βουλευτή λόγω συμμετοχής του σε πολιτικό κόμμα με υποκρυπτόμενο αρχηγό, που συνιστά την εκλογική παράβαση της εξαπάτησης του εκλογικού σώματος, την ανακατανομή της βουλευτικής έδρας σε βουλευτές άλλου πολιτικού κόμματος. Με τα δεδομένα αυτά το Δικαστήριο κρίνει ότι πρέπει η έδρα η οποία κενώθηκε να παραμείνει κενή (!) και να μην συμπληρωθεί (!), αφού, όπως προαναφέρθηκε, δεν υφίσταται ούτε δυνατότητα συμπλήρωσης της κενής έδρας με αναπληρωματικό βουλευτή του ίδιου κόμματος, ούτε δυνατότητα ανακατανομής της επίμαχης έδρας σε υποψηφίους βουλευτές άλλων πολιτικών κομμάτων. (!)».
Επιπρόσθετα, η παραβίαση των προαναφερόμενων διατάξεων του εκλογικού νόμου και του Συντάγματος αντίστοιχα, εντοπίζεται στην σκέψη 17. της υπ’ αριθμ.10/2025 απόφασης του ΑΕΔ, η οποία έχει ως εξής: 
«Επειδή, από τον συνδυασμό της παρ. 2 με το δεύτερο εδάφιο της παρ. 3 του άρθρου 32 του Κώδικα περί Α.Ε.Δ. συνάγεται ότι το Δικαστήριο μπορεί να ακυρώσει την ανακήρυξη της εκλογής και στη συνέχεια, ενόψει της φύσης της εκλογικής παράβασης, να κρίνει περιττή την επανάληψη της ψηφοφορίας. … Συνεπώς, κατ’ εφαρμογή των ανωτέρω διατάξεων του άρθρου 32 παρ. 2 και 3 του Ν. 345/1976, το Δικαστήριο κρίνει ότι ενόψει της φύσης της συγκεκριμένης εκλογικής παράβασης, που συνίσταται σε εξαπάτηση των εκλογέων με συμμετοχή στις εκλογές πολιτικού κόμματος με υποκρυπτόμενο αρχηγό, σε όλες τις περιφέρειες που εξέλεξε βουλευτές, η επανάληψη της ψηφοφορίας στις συγκεκριμένες εκλογικές περιφέρειες ... καθίσταται εν προκειμένω περιττή (!). Εξάλλου, αναφορικά με τις επίμαχες έδρες των καθ’ ων η ένσταση βουλευτών, εν προκειμένω υφίσταται αναπληρωματικός βουλευτής του ιδίου κόμματος μόνο για την εκλογική περιφέρεια (…………) η ανακήρυξη της οποίας δεν είναι επιτρεπτή ενόψει της ιδιαιτερότητας της συγκεκριμένης εκλογικής παράβασης, που αφορά συνολικά το πολιτικό κόμμα στο οποίο συμμετείχε ο βουλευτής η εκλογή του οποίου ακυρώνεται καθώς και η αναπληρωματική του. … Με τα δεδομένα αυτά το Δικαστήριο κρίνει ότι πρέπει οι έδρες οι οποίες κενώθηκαν να παραμείνουν κενές (!) και να μην συμπληρωθούν (!) αφού, όπως προαναφέρθηκε, δεν υφίσταται ούτε δυνατότητα συμπλήρωσης των κενών εδρών με αναπληρωματικό βουλευτή του ίδιου κόμματος, ούτε δυνατότητα ανακατανομής των επίμαχων εδρών σε υποψηφίους βουλευτές άλλων πολιτικών κομμάτων. (!)».
Από τα ανωτέρω αποσπάσματα προκύπτει αδιαμφισβήτητα ότι οι μηνυόμενοι ακολούθησαν τον εξής συλλογισμό:
1. Ακύρωσαν την ανακήρυξη των συγκεκριμένων βουλευτών. 
2. Έκριναν περιττή την επανάληψη της ψηφοφορίας. 
3. Και λόγω ανυπαρξίας αναπληρωματικών βουλευτών του ιδίου κόμματος, απέκλεισαν την ανακατανομή των εδρών σε υποψηφίους άλλων πολιτικών κομμάτων. 
4. Και εν συνεχεία, χωρίς καμία συνταγματική ή νομοθετική εξουσιοδότηση, αποφάσισαν ότι οι έδρες «πρέπει να παραμείνουν κενές και να μην συμπληρωθούν».
Αυτή ακριβώς η τελευταία κρίση είναι το παράνομο, αντισυνταγματικό και ποινικώς κολάσιμο τμήμα των αποφάσεών τους.
[bookmark: _Hlk212675674]Όπως λοιπόν διαβάζουμε στις παραπάνω αποφάσεις (9/2025 και 10/2025 ΑΕΔ), οι μηνυόμενοι δικαστές δολίως ερμηνεύουν στρεβλά τον Κώδικα περί του κατά το άρθρον 100 του Συντάγματος Ανωτάτου Ειδικού Δικαστηρίου ώστε να καταλήξουν στο επιθυμητό συμπέρασμα το οποίο οδηγεί στην Κατάλυση του Δημοκρατικού Πολιτεύματος αλλοιώνοντας τη δομή της Βουλής που επιβάλλεται σύμφωνα με το νόμο να έχει ακριβώς τριακόσιους (300) βουλευτές (ούτε έναν λιγότερο, ούτε έναν περισσότερο).
Μάλιστα χρησιμοποιούν τις παραγράφους 2 και 3 του άρθρου 32 του Ν.345/1976 με αντίθετη ερμηνεία της μίας ως προς την άλλη, τη στιγμή που και οι δύο παράγραφοι έχουν ακριβώς το ίδιο νόημα, δηλαδή αυτό της υποχρέωσης αναπλήρωσης των κενών εδρών και βρίσκονται σε πλήρη αρμονία με τις διατάξεις των άρθρων 2, 102 και 104 του Π.Δ. 26/2012 καθώς και με τα άρθρα 51 και 53 του Συντάγματος.
Ανάλυση της αρμονικής συμφωνίας των προαναφερθέντων άρθρων
1. Το άρθρο 51 του Συντάγματος αναφέρει πως ο νόμος ορίζει τον ακριβή αριθμό των βουλευτών.
2. Το άρθρο 2 του Π.Δ. 26/2012 κατ’ επιταγή του Συντάγματος, καθορίζει πως ο αριθμός αυτός είναι ακριβώς τριακόσιοι (300).
3. Το άρθρο 104 του Π.Δ. 26/2012 εξηγεί πως οι βουλευτικές έδρες που κενώνονται για οποιοδήποτε λόγο κατά τη διάρκεια της βουλευτικής περιόδου σε κάποια εκλογική περιφέρεια, πληρώνονται από τους αναπληρωματικούς του ίδιου συνδυασμού στην ίδια εκλογική περιφέρεια, και αν δεν υπάρχουν αναπληρωματικοί που προβλέπει η προηγούμενη παράγραφος ή ο αριθμός τους έχει εξαντληθεί, προκηρύσσεται αναπληρωματική εκλογή στην εκλογική περιφέρεια, στην οποία κενώθηκαν οι βουλευτικές έδρες ώστε σε κάθε περίπτωση ο αριθμός των βουλευτών να παραμένει σταθερός και ίσος με τριακόσιους (300).
4. Η παράγραφος 2 του άρθρου 32 του νόμου 345/1976 δηλώνει πως σε περίπτωση που το Ειδικό Δικαστήριο αποφανθεί πως είναι άκυρη η ανακήρυξη κάποιων βουλευτών ή/και αναπληρωματικών, διατάσσει την επανάληψη της ψηφοφορίας ώστε να πληρωθεί ο αριθμός των τριακοσίων (300) βουλευτών που είναι ο προβλεπόμενος από το νόμο που εφαρμόζει την επιταγή του Συντάγματος.
5. Η παράγραφος 3 του άρθρου 32 του νόμου 345/1976 επεξηγεί πως σε περίπτωση που το Ειδικό Δικαστήριο κρίνει άκυρη την ανακήρυξη κάποιων βουλευτών συνεπεία λάθους καταμέτρησης, ανακηρύσσει [το ίδιο] βουλευτές και αναπληρωματικούς. Ακριβώς το ίδιο πράττει και σε κάθε άλλη περίπτωση που η εκλογική παράβαση επιτρέπει στο Ειδικό Δικαστήριο να ανακηρύξει βουλευτές ώστε να πληρωθούν οι κενές θέσεις και να μην αλλάξει ο συνολικός αριθμός των τριακοσίων (300) βουλευτών, χωρίς να χρειαστεί να κάνει εκλογές. Δηλαδή, αυτό που αναφέρει η παράγραφος αυτή, είναι πως η επανάληψη της ψηφοφορίας είναι περιττή ΜΟΝΟΝ ΟΤΑΝ ΤΟ ΕΙΔΙΚΟ ΔΙΚΑΣΤΗΡΙΟ ΜΠΟΡΕΙ ΝΑ ΑΝΑΚΗΡΥΞΕΙ ΤΟ ΙΔΙΟ ΒΟΥΛΕΥΤΕΣ χωρίς την αλλοίωση της βούλησης του εκλογικούς σώματος ώστε να ΜΗΝ αλλάξει ο συνολικός αριθμός των τριακοσίων (300) βουλευτών και σε καμία άλλη περίπτωση.
6. Το άρθρο 53 του Συντάγματος απαγορεύει τις κενές έδρες παρά μόνον σε περίπτωση που βρισκόμαστε στο τελευταίο έτος της βουλευτικής περιόδου, κάτι που δεν ισχύει στην παρούσα περίπτωση.
Βλέπουμε λοιπόν πως ΟΛΑ τα άρθρα και του Συντάγματος και του Εκλογικού Νόμου και του Κώδικα περί του κατά το άρθρον 100 του Συντάγματος Ανωτάτου Ειδικού Δικαστηρίου βρίσκονται σε πλήρη αρμονία λέγοντας ακριβώς το ίδιο, δηλαδή πως ο αριθμός των βουλευτών κατά τη διάρκεια της βουλευτικής περιόδου (πλην του τελευταίου έτους) πρέπει να είναι σταθερός και ίσος προς τριακόσια (300) όπως το Σύνταγμα επιβάλλει και ο νόμος συμπληρώνει.
Η στρεβλή και ήδη παράνομη αιτιολογία των μηνυομένων, ως δικαστών στο ως άνω Δικαστήριο (ΑΕΔ), ότι δηλαδή η επανάληψη της ψηφοφορίας στη συγκεκριμένη εκλογική περιφέρεια (ΑΕΔ 9/2025) και στις συγκεκριμένες εκλογικές περιφέρειες (ΑΕΔ 10/2025), αντίστοιχα, καθίσταται εν προκειμένω περιττή, λόγω της φύσης της συγκεκριμένης εκλογικής παράβασης, που συνίσταται σε εξαπάτηση των εκλογέων με συμμετοχή στις εκλογές πολιτικού κόμματος με υποκρυπτόμενο αρχηγό, σε όλες τις περιφέρειες που εξέλεξε βουλευτές, παραβιάζει ευθέως την παράγραφο 2 του άρθρου 102 του εκλογικού νόμου (ΠΔ 26/2012) σύμφωνα με την οποία αν ακυρωθεί η εκλογή για παράβαση των διατάξεων του νόμου, τότε η ψηφοφορία επαναλαμβάνεται σε όσα τμήματα ακυρώθηκε η εκλογή, μέσα σ’ ένα μήνα από τη δημοσίευση της απόφασης του Ανώτατου Ειδικού Δικαστηρίου, καθώς επίσης παραβιάζει και την παράγραφο 3 του ιδίου ως άρθρου, σύμφωνα με το οποίο αν ακυρωθεί η εκλογή για παράβαση που επιφέρει μεταβολή στις εκλογικές περιφέρειες βάση των οποίων έγινε η εκλογή και συνεπάγεται κατ` ανάγκη τη νέα πρόταση και ανακήρυξη υποψηφίων και συνδυασμών, αυτή γίνεται σύμφωνα με τις διατάξεις του παρόντος, μέσα σε τριάντα (30) ημέρες από τη δημοσίευση της απόφασης του Ανώτατου Ειδικού Δικαστηρίου.
Παράλληλα δε, η αιτιολογία και άρα η απόφαση των μηνυομένων δικαστών, παραβιάζει κατάφωρα κυρίως τις παραγράφους 1 και 2 του άρθρου 104 του εκλογικού νόμου (ΠΔ 26/2012), σύμφωνα με το οποίο οι βουλευτικές έδρες που κενώνονται για οποιονδήποτε λόγο κατά τη διάρκεια της βουλευτικής περιόδου σε κάποια εκλογική περιφέρεια, πληρώνονται από τους αναπληρωματικούς του ίδιου συνδυασμού στην ίδια εκλογική περιφέρεια, που τυχόν έχουν ανακηρυχθεί. Όμως, αν δεν υπάρχουν αναπληρωματικοί που προβλέπει η προηγούμενη παράγραφος ή ο αριθμός τους έχει εξαντληθεί, προκηρύσσεται αναπληρωματική εκλογή στην εκλογική περιφέρεια, στην οποία κενώθηκαν οι βουλευτικές έδρες.
Μάλιστα, η ουσιώδης διαφορά μεταξύ των άρθρων 102 παρ.2 και 104 παρ.1-2 Π.Δ. 26/2012 είναι ότι το άρθρο 102 παρ.2 ρυθμίζει την περίπτωση ακύρωσης της ίδιας της εκλογής λόγω παράβασης του εκλογικού νόμου ή πλημμελειών της εκλογικής διαδικασίας και προβλέπει ως νόμιμη συνέπεια την επανάληψη της ψηφοφορίας, ενώ το άρθρο 104 παρ.1-2 ρυθμίζει την επόμενη και αυτοτελή περίπτωση της κένωσης βουλευτικής έδρας κατά τη διάρκεια της βουλευτικής περιόδου, για οποιονδήποτε λόγο, προβλέποντας πρώτα την πλήρωση της έδρας από αναπληρωματικό του ίδιου συνδυασμού και, αν δεν υπάρχει ή έχει εξαντληθεί αναπληρωματικός, την προκήρυξη αναπληρωματικής εκλογής στην οικεία εκλογική περιφέρεια. Επομένως, το άρθρο 102 αφορά το στάδιο της ακυρωθείσας εκλογικής διαδικασίας, ενώ το άρθρο 104 αφορά το στάδιο της αποκατάστασης της κενής έδρας μέσα στη βουλευτική περίοδο.
Συνεπώς, ο νόμος έχει ήδη μηχανισμό πλήρους αποκατάστασης της νομιμότητας με συγκεκριμένη εκλογική τοπική διαδικασία, γεγονός που σφραγίζεται και με την επιταγή του άρθρου 53 παρ.2 του Συντάγματος, από τη στιγμή που δεν είναι το τελευταίο έτος της βουλευτικής περιόδου, καθιστώντας ακόμη πιο αδικαιολόγητη, παράνομη και αντισυνταγματική τη λύση που επέλεξε το ΑΕΔ, δηλαδή τη διατήρηση κενών και μη συμπληρουμένων βουλευτικών εδρών.
Ταυτόχρονα, ουδεμία εξαίρεση και ουδεμία ειδική δυσκολία υφίσταται ως προς την αναπλήρωση των κενών βουλευτικών εδρών, λόγω «της φύσεως» της παράβασης της παρ.1 του άρθρου 32 ΠΔ 26/2012, διότι αν υπήρχε αυτή η «φύση» τότε «Το Ειδικόν Δικαστήριον, … ανακηρύσσει βουλευτάς ή αναπληρωματικούς τους», (παρ 3 του άρθρου 32 του νόμου 345/1976) αφού σε περίπτωση ακύρωσης εκλογής για παράβαση των διατάξεων του εκλογικού νόμου, ήτοι του ΠΔ 26/2012, όλες οι περιπτώσεις για την πλήρωση των θέσεων, προβλέπονται ρητώς στα άρθρα 102 και 104 του εκλογικού νόμου, ακόμα και η περίπτωση που δεν υπάρχουν καθόλου αναπληρωματικοί, πέραν του να προκηρύσσεται αναπληρωματική εκλογή στην εκλογική περιφέρεια, στην οποία κενώθηκαν οι βουλευτικές έδρες με βάση την παρ.2 του άρθρου 104 ΠΔ 26/2012, ισχύει και η παρ.3 του άρθρου 102 ΠΔ 26/2012 σύμφωνα με την οποία αν ακυρωθεί η εκλογή για παράβαση που επιφέρει μεταβολή στις εκλογικές περιφέρειες βάση των οποίων έγινε η εκλογή και συνεπάγεται κατ` ανάγκη τη νέα πρόταση και ανακήρυξη υποψηφίων και συνδυασμών, αυτή γίνεται σύμφωνα με τις διατάξεις του παρόντος, μέσα σε τριάντα ημέρες από τη δημοσίευση της απόφασης του Ανώτατου Ειδικού Δικαστηρίου.
Όμοια και σύμφωνα με την παρ.2 του άρθρου 53 του Συντάγματος, όπως εκτέθηκε και παραπάνω, προβλέπεται ότι: «Βουλευτική έδρα που κενώθηκε μέσα στο τελευταίο έτος της περιόδου δεν συμπληρώνεται με αναπληρωματική εκλογή, όταν απαιτείται κατά το νόμο, εφόσον οι κενές έδρες δεν είναι περισσότερες από το ένα πέμπτο του όλου αριθμού των βουλευτών.». Το έτος 2025 δεν είναι το τελευταίο έτος της βουλευτικής περιόδου, άλλως της περιόδου θητείας της Βουλής, διότι τελευταίο έτος της βουλευτικής περιόδου σύμφωνα με το άρθρο 53 παρ.1 Σ. και με βάση τις προηγούμενες γενικές βουλευτικές εκλογές στις 25-6-2023, είναι η περίοδος από 25-6-2026 έως 25-6-2027, καθώς οι επόμενες βουλευτικές εκλογές θα διεξαχθούν εν έτει 2027 και περί το μήνα Ιούνιο. Άρα λοιπόν, δεν τίθεται ζήτημα της εξαίρεσης που προβλέπει το άρθρο 53 παρ.2 Σ., ώστε οι βουλευτικές έδρες που κενώθηκαν να μην απαιτείται να συμπληρωθούν με αναπληρωματική εκλογή.
Κατά τούτο, οι μηνυόμενοι δικαστές παραβίασαν κατάφωρα, όχι μόνο τον εκλογικό νόμο και τα άρθρα 2, 102 και 104 αυτού, ως προεκτέθηκε, αλλά ΚΑΙ τα άρθρα 1, 25, 51 και 53 του Συντάγματος, αφού εμπόδισαν τον ίδιο τον λαό να επιλέξει τα άτομα που θα τον εκπροσωπούν, ασκώντας το συνταγματικά κατοχυρωμένο εκλογικό του δικαίωμα, προς αντικατάσταση των εκπεσόντων βουλευτών, καθιστώντας το Σύνταγμα στην ουσία προσωρινά ανενεργό, καθ’ υπέρβαση της εξουσίας τους, χαρακτηρίζοντας την επανάληψη της ψηφοφορίας, στις συγκεκριμένες εκλογικές περιφέρειες, αντίστοιχα σε εκάστη εκ των αποφάσεων 9/2025 και 10/2025, ως «περιττή» (!).
Ως αποτέλεσμα, με αυτές τις δύο αποφάσεις τους, οι μηνυόμενοι δικαστές παραβίασαν ευθέως τον πυρήνα του Συντάγματος, όπου σύμφωνα με το άρθρο 1 Σ. προβλέπεται ότι: «2. Θεμέλιο του πολιτεύματος είναι η λαϊκή κυριαρχία. 3. Όλες οι εξουσίες πηγάζουν από το Λαό, υπάρχουν υπέρ αυτού και του Έθνους και ασκούνται όπως ορίζει το Σύνταγμα.», καθώς στέρησαν ολοσχερώς από τους Έλληνες πολίτες το νόμιμο συνταγματικό τους δικαίωμα να ψηφίσουν εκ νέου σε επαναληπτικές εκλογές το πρόσωπο της επιλογής τους για βουλευτή, στις εκλογικές περιφέρειες στις οποίες η εκλογή των βουλευτών επί των αποφάσεων 9/2025 και 10/2025 του ΑΕΔ, ακυρώθηκε.
Για όλους τους παραπάνω λόγους, το αποτέλεσμα είναι ότι η Βουλή λειτουργεί, από την αρχή της βουλευτικής περιόδου, ήτοι την πρώτη μέρα της, την ημέρα των γενικών βουλευτικών εκλογών στις 25-6-2023, όχι με 300 βουλευτές όπως ορίζεται στο άρθρο 2 του ΠΔ 26/2012, αλλά με 297 βουλευτές. Δηλαδή η Βουλή των Ελλήνων είναι παράνομη και θα λειτουργεί και ενεργεί παράνομα, καθώς δεν πληροί τις προϋποθέσεις του Συντάγματος και των νόμων και δεν εκπροσωπεί το σύνολο του ελληνικού λαού και την εκπεφρασμένη βούλησή του. Συνεπώς η όποια θέσπιση νόμων έγινε κατά τη διάρκεια της βουλευτικής περιόδου είναι ΑΚΥΡΗ αφού η Βουλή δεν λειτουργεί νομίμως και κατ’ επέκταση και όλες οι Διοικητικές και Δικαστικές αποφάσεις και ενέργειες που στηρίζονται στην ΑΚΥΡΗ νομοθεσία μιας παράνομης Βουλής.
Συνοψίζοντας, το Σύνταγμα (άρθρο 51 παρ.1 Σ.) αναφέρει πως νόμος ορίζει τον αριθμό των βουλευτών. Ο νόμος αυτός είναι ο Εκλογικός Νόμος (Π.Δ. 26/2012) που στο άρθρο 2 αποφασίζει για τον συνολικό αριθμό των Βουλευτών σε 300 (τριακόσιους). Το Σύνταγμα (άρθρο 53 παρ.2 Σ.) ορίζει πως μόνο στο τελευταίο έτος της βουλευτικής περιόδου μπορεί να μην γίνει αναπλήρωση και σε καμία άλλη περίπτωση. Τυχόν νόμος που θέτει αλλαγές ή παρερμηνεύει το Σύνταγμα είναι αυτομάτως άκυρος σύμφωνα με το ίδιο το Σύνταγμα (άρθρο 111 παρ.1 Σ.) και οι δικαστές υποχρεούνται να μην τον εφαρμόζουν (άρθρο 93 παρ.4 Σ.) όπως και οι δημόσιοι υπάλληλοι και λειτουργοί (άρθρο 103 Σ.) καθώς και ο κάθε πολίτης (άρθρο 120 παρ.2 Σ.).
Αν πάλι κάποιος προσπαθεί να δώσει διαφορετική ερμηνεία στην παράγραφο 2 του άρθρου 53 του Συντάγματος επικαλούμενος πλειοψηφίες ή άλλα νομικίστικα επιχειρήματα, τη στιγμή μάλιστα που το άρθρο είναι σαφές «Bουλευτική έδρα που κενώθηκε μέσα στο τελευταίο έτος της περιόδου δεν συμπληρώνεται με αναπληρωματική εκλογή» δηλαδή σε μη τελευταίο έτος της περιόδου η έδρα ΣΥΜΠΛΗΡΩΝΕΤΑΙ ΥΠΟΧΡΕΩΤΙΚΑ, το πράττει αυτό με ΔΟΛΟ.
Συνεπώς λαμβάνοντας υπ’ όψιν ΜΟΝΟΝ τις επιταγές του Συντάγματος και τις αποφάσεις ΑΕΔ 9/2025 και 10/2025, η Βουλή από την αρχή της περιόδου λειτουργεί ΠΑΡΑΝΟΜΩΣ με 297 νόμιμους και 3 παράνομους (άρθρο 32 ΠΔ 26/2012) Βουλευτές (ωσεί απόντες), ενώ μετά την απομάκρυνσή τους λειτουργεί ΠΑΡΑΝΟΜΩΣ με 297 νόμιμους Βουλευτές και 3 κενές έδρες. Σε ΚΑΘΕ ΠΕΡΙΠΤΩΣΗ ΣΤΕΡΕΙΤΑΙ ΝΟΜΙΜΟΤΗΤΑΣ και συνεπώς ΟΛΟΙ οι νόμοι και ΟΛΕΣ οι αποφάσεις που στηρίζονται σ’ αυτούς ΕΙΝΑΙ ΑΥΤΟΜΑΤΩΣ ΑΚΥΡΟΙ ως προδήλως αντισυνταγματικοί (άρθρο 111 παρ.1 Σ.), όπως και οι νόμοι και οι διατάξεις που αλλοιώνουν ή τροποποιούν το νόημα του άρθρου 53 του Συντάγματος και οι δικαστές (καθώς και όλοι οι δημόσιοι υπάλληλοι) ΥΠΟΧΡΕΟΥΝΤΑΙ να μην τους λαμβάνουν υπόψη (άρθρο 93 παρ.4 Σ.). Το αυτό ισχύει και για τους απλούς πολίτες (άρθρο 120 παρ.2 Σ.).
Κοντολογίς η λειτουργία μιας παράνομης Βουλής με λιγότερους από 300 βουλευτές και ήδη με 297 βουλευτές, όχι μόνο ΔΕΝ νομιμοποιείται να νομοθετεί, αλλά ΔΕΝ νομιμοποιείται ΝΑ ΥΠΑΡΧΕΙ, ενώ έχει ως αποτέλεσμα, όλοι οι νόμοι που ψηφίστηκαν από την αρχή της θητείας της Βουλής μετά τις εκλογές της 25ης Ιουνίου 2023, μέχρι και σήμερα, να είναι ΑΝΥΠΟΣΤΑΤΟΙ και ΑΚΥΡΟΙ, σύμφωνα με το άρθρο 111 παρ.1 του Συντάγματος. Ενδεικτικώς, είναι ΑΝΥΠΟΣΤΑΤΟΙ και άρα ΑΚΥΡΟΙ οι νόμοι 5072/2023, 5073/2023, 5079/2023, 5089/2024, 5094/2024, 5104/2024, 5108/2024, 5177/2025, ΠΔ 40/2025, 5209/2025, 5221/2025, 5222/2025, 5232/2025, 5259/2025, 5264/2025, 5282/2026 κ.λπ., κ.ο.κ., όπως επίσης είναι ανυπόστατη και άρα άκυρη η εκλογή του Κωνσταντίνου Τασούλα ως Προέδρου της Δημοκρατίας, από παράνομα λειτουργούσα Βουλή 297 βουλευτών, δηλαδή με λιγότερους από 300 βουλευτές, καθιστώντας αυτόν Πρόεδρο της Δημοκρατίας de facto και όχι de jure, καθώς μετά τις αποφάσεις 9/2025 και 10/2025 ΑΕΔ, ουδέποτε ανακοίνωσε εκλογές στις οικείες εκλογικές περιφέρειες από τις οποίες ακυρώθηκε η βουλευτική θέση των ενιστάμενων στις αναφερόμενες υπό κρίση αποφάσεις (ΑΕΔ 9/2025 & 10/2025) των μηνυομένων.
Με βάση όλα τα παραπάνω συνάγεται ότι οι μηνυόμενοι κατέλυσαν το Σύνταγμα, δηλαδή κατέλυσαν και κατέστησαν ανενεργό το δημοκρατικό πολίτευμα που στηρίζεται στη λαϊκή κυριαρχία, στις θεμελιώδεις αρχές και τους θεσμούς του πολιτεύματος, ήτοι: 
i) το δικαίωμα του λαού να εκλέγει τη Βουλή με γενικές, άμεσες, ελεύθερες, ίσες και μυστικές ψηφοφορίες μέσα στα συνταγματικά χρονικά πλαίσια, 
ii) το κοινοβουλευτικό σύστημα διακυβέρνησης, 
iii) την αρχή του πολυκομματισμού, 
iv) την αρχή της διάκρισης των λειτουργιών, όπως προβλέπεται από το Σύνταγμα, 
v) την αρχή της δέσμευσης της δικαστικής λειτουργίας από το Σύνταγμα και τους νόμους και 
vi) την αρχή της ανεξαρτησίας της δικαιοσύνης, τελώντας την πράξη με κατάχρηση της ιδιότητάς τους ως Δικαστές, δηλαδή ως όργανα του κράτους και με σφετερισμό της ιδιότητάς τους αυτής.
Γ. ΣΥΜΠΕΡΑΣΜΑ
Επειδή το άρθρο 53 παρ.2 του Συντάγματος προβλέπει ως μόνη και αποκλειστική εξαίρεση από τη συμπλήρωση κενωθείσας βουλευτικής έδρας με αναπληρωματική εκλογή την περίπτωση κατά την οποία η έδρα κενώθηκε μέσα στο τελευταίο έτος της βουλευτικής περιόδου, υπό την πρόσθετη προϋπόθεση ότι οι κενές έδρες δεν υπερβαίνουν το ένα πέμπτο του συνολικού αριθμού των βουλευτών. Η εξαίρεση αυτή δεν συνέτρεχε εν προκειμένω, αφού οι υπ’ αριθμ.9/2025 και 10/2025 αποφάσεις των μηνυομένων δημοσιεύθηκαν στις 10 Ιουνίου 2025, ήτοι πριν από την έναρξη του τελευταίου έτους της βουλευτικής περιόδου που άρχισε με τις εκλογές της 25ης Ιουνίου 2023.
Επειδή το άρθρο 104 παρ.1 και 2 του Π.Δ. 26/2012 ορίζει ρητώς ότι οι βουλευτικές έδρες που κενώνονται για οποιονδήποτε λόγο κατά τη διάρκεια της βουλευτικής περιόδου πληρώνονται από τους αναπληρωματικούς του ίδιου συνδυασμού και, αν δεν υπάρχουν αναπληρωματικοί ή ο αριθμός τους έχει εξαντληθεί, προκηρύσσεται αναπληρωματική εκλογή στην εκλογική περιφέρεια στην οποία κενώθηκαν οι βουλευτικές έδρες.
Επειδή το άρθρο 102 παρ.2 του Π.Δ. 26/2012 προβλέπει ότι, αν ακυρωθεί η εκλογή για παράβαση των διατάξεων του νόμου ή για πλημμέλειες εν γένει, η ψηφοφορία επαναλαμβάνεται, κατά τα ειδικότερα οριζόμενα στη διάταξη αυτή, μέσα σε έναν μήνα από τη δημοσίευση της απόφασης του Ανωτάτου Ειδικού Δικαστηρίου.
Επειδή το άρθρο 102 παρ.3 του ΠΔ 26/2012 προβλέπει ότι αν ακυρωθεί η εκλογή για παράβαση που επιφέρει μεταβολή στις εκλογικές περιφέρειες βάση των οποίων έγινε η εκλογή και συνεπάγεται κατ’ ανάγκη τη νέα πρόταση και ανακήρυξη υποψηφίων και συνδυασμών, αυτή γίνεται σύμφωνα με τις διατάξεις του παρόντος, μέσα σε τριάντα ημέρες από τη δημοσίευση της απόφασης του Ανώτατου Ειδικού Δικαστηρίου.
Επειδή το άρθρο 32 παρ.2 του Ν. 345/1976 ορίζει ότι, όταν το Ανώτατο Ειδικό Δικαστήριο αποδέχεται παράβαση νόμου περί την ενέργεια της εκλογής, συνεπεία της οποίας γεννάται αμφιβολία ως προς το τελικό αποτέλεσμα της ψηφοφορίας, ακυρώνει την ανακήρυξη των βουλευτών ή αναπληρωματικών και διατάσσει την επανάληψη της ψηφοφορίας.
Επειδή το άρθρο 32 παρ.3 του Ν. 345/1976 προβλέπει ότι, ΜΟΝΟ ΟΤΑΝ η επανάληψη της ψηφοφορίας είναι προφανώς περιττή, το Ανώτατο Ειδικό Δικαστήριο ανακηρύσσει το ίδιο βουλευτές ή αναπληρωματικούς· δεν προβλέπει, όμως, σε καμία περίπτωση τη δημιουργία βουλευτικών εδρών που παραμένουν κενές και δεν συμπληρώνονται.
Επειδή οι μηνυόμενοι, με τις υπ’ αριθμ.9/2025 και 10/2025 αποφάσεις τους, αντί να εφαρμόσουν τις ανωτέρω δεσμευτικές διατάξεις του Συντάγματος, του Εκλογικού Νόμου και του Κώδικα του Ανωτάτου Ειδικού Δικαστηρίου, εισήγαγαν αυθαίρετα και χωρίς οποιοδήποτε νομοθετικό ή συνταγματικό έρεισμα μία τρίτη, απολύτως ανύπαρκτη στον νόμο λύση, κρίνοντας ότι οι βουλευτικές έδρες που κενώθηκαν «πρέπει να παραμείνουν κενές και να μην συμπληρωθούν».
Επειδή με τον τρόπο αυτόν οι μηνυόμενοι τροποποίησαν κατ’ αποτέλεσμα τον Εκλογικό Νόμο, παρέκαμψαν τη ρητή συνταγματική επιταγή του άρθρου 53 παρ. 2 Σ., υπερέβησαν τα όρια της δικαιοδοτικής τους εξουσίας και μετέβαλαν μονομερώς τη νόμιμη σύνθεση της Βουλής των Ελλήνων, επιβάλλοντας τη λειτουργία της με 297 αντί 300 βουλευτών.
Επειδή το άρθρο 1 παρ.2 και 3 του Συντάγματος ορίζει ότι θεμέλιο του πολιτεύματος είναι η λαϊκή κυριαρχία και ότι όλες οι εξουσίες πηγάζουν από τον Λαό, υπάρχουν υπέρ αυτού και του Έθνους και ασκούνται όπως ορίζει το Σύνταγμα και άρα με τις αποφάσεις τους οι μηνυόμενοι αποφάσισαν αντί για το λαό, ποιοι και αν θα υπάρχουν εκπρόσωποί του.
Επειδή οι αποφάσεις των μηνυομένων στέρησαν από τους εκλογείς των οικείων εκλογικών περιφερειών τη νόμιμη συνταγματική και εκλογική διαδικασία αποκατάστασης της κοινοβουλευτικής τους εκπροσώπησης και οδήγησαν σε λειτουργία της Βουλής με αντισυνταγματικά ελλιπή σύνθεση, κατά τα αναλυτικώς εκτεθέντα ανωτέρω.
Επειδή το άρθρο 134 παρ.1 ΠΚ τιμωρεί «όποιον επιχειρεί με βία ή απειλή βίας να καταλύσει, να μεταβάλει, να αλλοιώσει ή να καταστήσει ανενεργό, διαρκώς ή προσκαίρως, το δημοκρατικό πολίτευμα που στηρίζεται στη λαϊκή κυριαρχία ή θεμελιώδεις αρχές ή θεσμούς του πολιτεύματος αυτού…».
Επειδή το άρθρο 134 παρ.2 αναφέρει ότι με την ίδια ποινή τιμωρείται και: α) όποιος επιχειρεί να τελέσει την πράξη της προηγούμενης παραγράφου με κατάχρηση της ιδιότητάς του ως οργάνου του κράτους ή με σφετερισμό της ιδιότητας αυτής, καθώς και β) όποιος ασκεί την εξουσία που ο ίδιος ή άλλος κατέλαβε με τους τρόπους και τα μέσα που προβλέπει το άρθρο αυτό.
Επειδή το άρθρο 187 ΠΚ τυποποιεί το έγκλημα της Εγκληματικής Οργάνωσης, όταν τρία ή περισσότερα πρόσωπα συγκροτούν ή εντάσσονται σε επιχειρησιακά δομημένη και με διαρκή εγκληματική δράση οργάνωση, η οποία επιδιώκει την τέλεση περισσότερων κακουργημάτων.
Επειδή το άρθρο 187Α ΠΚ τυποποιεί, μεταξύ άλλων, την τέλεση κακουργήματος ως τρομοκρατικής πράξης όταν αυτή, υπό τις ειδικότερες προϋποθέσεις της διάταξης, αποσκοπεί και στη σοβαρή βλάβη ή καταστροφή θεμελιωδών συνταγματικών ή πολιτικών δομών της χώρας, καθώς και τη συγκρότηση ή συμμετοχή σε τρομοκρατική οργάνωση.
Επειδή οι μηνυόμενοι, ενεργώντας υπό την ιδιότητά τους ως ανώτατοι δικαστικοί λειτουργοί και κάνοντας χρήση της κρατικής εξουσίας που τους είχε ανατεθεί, εξέδωσαν δύο δικαστικές αποφάσεις με τις οποίες:
· παραβίασαν ευθέως το Σύνταγμα, τον Εκλογικό Νόμο και τον Κώδικα του Ανωτάτου Ειδικού Δικαστηρίου, 
· επέβαλαν μη προβλεπόμενη από τον νόμο αλλοίωση της σύνθεσης της Βουλής, 
· κατέστησαν ανενεργό στην πράξη το δικαίωμα νόμιμης εκλογικής αποκατάστασης των κενωθεισών βουλευτικών εδρών, 
· και προσέβαλαν θεμελιώδεις αρχές και θεσμούς του δημοκρατικού πολιτεύματος, όπως αυτοί ορίζονται στο άρθρο 134 παρ.3 ΠΚ. 
Επειδή κατά τα ανωτέρω οι μηνυόμενοι τέλεσαν, με τις υπ’ αριθμ.9/2025 και 10/2025 αποφάσεις τους, το κακούργημα της Εσχάτης Προδοσίας.
Επειδή η κατά τα ανωτέρω συλλογική και συντονισμένη δράση των μηνυομένων, η οποία εκδηλώθηκε με δύο διακριτές αλλά ομοειδείς αποφάσεις του Ανωτάτου Ειδικού Δικαστηρίου και παρήγαγε ενιαίο αντισυνταγματικό θεσμικό αποτέλεσμα, πρέπει να διερευνηθεί και υπό το πρίσμα του άρθρου 187 ΠΚ, ως προς τη συγκρότηση ή συμμετοχή σε εγκληματική οργάνωση.
Επειδή οι ίδιες καταγγελλόμενες πράξεις πρέπει να διερευνηθούν και υπό το πρίσμα του άρθρου 187Α ΠΚ, καθόσον, κατά τα αναλυτικώς εκτεθέντα, αποδίδεται στους μηνυομένους ενέργεια που στρέφεται κατά θεμελιωδών συνταγματικών και πολιτικών δομών της χώρας και επέφερε σοβαρή θεσμική διατάραξη της νόμιμης συγκρότησης και λειτουργίας της Βουλής.
Επειδή οι μηνυόμενοι τέλεσαν την καταγγελλόμενη πράξη κατά συναυτουργία, κατά την έννοια του άρθρου 45 ΠΚ, καθώς συμμετείχαν συλλογικά στη συγκρότηση της δικαστικής σύνθεσης και στην έκδοση των ως άνω αποφάσεων, οι οποίες παρήγαγαν ενιαίο και κοινό αντισυνταγματικό αποτέλεσμα.
Επειδή οι υπ’ αριθμ.9/2025 και 10/2025 αποφάσεις των μηνυομένων παράγουν μέχρι σήμερα διαρκείς και σοβαρότατες θεσμικές συνέπειες, αφού η Βουλή των Ελλήνων εξακολουθεί να λειτουργεί με 297 αντί 300 βουλευτών, γεγονός που πλήττει ευθέως τη νόμιμη συγκρότηση και λειτουργία του κορυφαίου αντιπροσωπευτικού οργάνου της Πολιτείας.
Επειδή οι καταγγελλόμενες πράξεις τελέστηκαν στην έδρα του Ανωτάτου Ειδικού Δικαστηρίου, ήτοι στην Αθήνα, όπου οι μηνυόμενοι έκριναν, αποφάσισαν και δημοσίευσαν τις υπ’ αριθμ.9/2025 και 10/2025 αποφάσεις.
Επειδή οι μηνυόμενοι παραβίασαν τα ως άνω άρθρα του Συντάγματος, του ΠΔ 26/2012 και του Ν.345/1976.
Επειδή οι μηνυόμενοι με τις αποφάσεις τους τροποποίησαν μονομερώς, χωρίς αρμοδιότητα, τη σύνθεση της Βουλής.
Επειδή σύμφωνα με τα ανωτέρω οι μηνυόμενοι τέλεσαν το αδίκημα του άρθρου 134 του Ποινικού Κώδικα, ως κατά τα ανωτέρω αναλυτικώς εκτίθεται και μάλιστα κατ’ εξακολούθηση, καθώς προέβησαν στο ίδιο αδίκημα σε δύο (2) αποφάσεις του Ανωτάτου Ειδικού Δικαστηρίου.
Επειδή οι μηνυθέντες έδρασαν Ομαδικά με Δομή και Ιεραρχία και η εγκληματική δράση τους προκαλεί τρόμο στους πολίτες που βλέπουν την διαφθορά στις τάξεις της Δικαστικής Εξουσίας (άρθρα 187 και 187Α ΠΚ).
Επειδή οι μηνυόμενοι ή πας τρίτος υπεύθυνος, ηθικός αυτουργός ή άλλο, με τις παραπάνω ενέργειες και πράξεις προέβησαν στην τέλεση αξιόποινης πράξεως που υπόκειται σε ποινική δίωξη σύμφωνα με τη διάταξη του άρθρου 134 του Ποινικού Κώδικα.
Επειδή οι μηνυόμενοι τέλεσαν το αδίκημα κατά συναυτουργία (άρ.45 επ. ΠΚ).
Επειδή το αναφερόμενο αδίκημα είναι Διαρκές Αυτόφωρο Κακούργημα και διώκεται αυτεπαγγέλτως.
Επειδή οι μηνυόμενοι για όλο το χρονικό διάστημα μέχρι την εκδίκαση της υπόθεσής τους ενώπιον του Μικτού Ορκωτού, δεν νομιμοποιούνται να ανεβαίνουν στις έδρες των δικαστηρίων και να νομολογούν.
Επειδή η παρ.3 του άρθρου 43 του Κώδικα Ποινικής Δικονομίας (ομοίως κατ’ αντιστοιχία και η παρ.2 του άρθρου 51 ΚΠΔ), σύμφωνα με την οποία προβλέπεται ότι: «Αν η μήνυση ή η αναφορά δεν στηρίζεται στον νόμο ή είναι προφανώς αβάσιμη στην ουσία της ή ανεπίδεκτη δικαστικής εκτίμησης, ο εισαγγελέας πλημμελειοδικών τη θέτει στο αρχείο με συνοπτικά αιτιολογημένη πράξη του.», είναι αντίθετη με το Σύνταγμα, καθώς παραβιάζει τα άρθρα 4, 8, 20 Σ., καθώς επίσης και το άρθρο 6 παρ.1 της Ευρωπαϊκής Σύμβασης Δικαιωμάτων του Ανθρώπου (ΕΣΔΑ), τα άρθρα 20 και 47 του Χάρτη των Θεμελιωδών Δικαιωμάτων της Ευρωπαϊκής Ένωσης (ΧΘΔΕΕ), τα άρθρα 14 και 26 εδ.α’ του Διεθνούς Συμφώνου για τα Ατομικά και Πολιτικά Δικαιώματα και τα άρθρα 1 εδ.α’ και 10 της Οικουμενικής Διακήρυξης του 1948 για τα Ανθρώπινα Δικαιώματα, που υπερισχύουν του Εθνικού Δικαίου σύμφωνα με το άρθρο 28 παρ.1 του Συντάγματος, και άρα είναι άκυρη σύμφωνα με το άρθρο 111 παρ.1 του Συντάγματος και τα δικαστήρια (Δικαστές και Εισαγγελείς) υποχρεούνται να ΜΗΝ εφαρμόζουν νόμο που το περιεχόμενό του είναι αντίθετο προς το Σύνταγμα (άρθρο 93 παρ.4 Σ.).
Επειδή όλοι οι πολίτες έχουν τα ίδια δικαιώματα όπως αυτά της Εννόμου Προστασίας (άρθρο 20 Σ.) και του Φυσικού Δικαστή (άρθρο 8 Σ.), δεν είναι δυνατόν άλλων πολιτών οι μηνύσεις να αρχειοθετούνται και άλλων να προχωρούν σε άσκηση ποινικής δίωξης, παραβιάζοντας το θεμελιώδες δικαίωμα σε δίκαιη δίκη, αφού κατ’ ουσία ματαιώνουν το δικαίωμά τους σε δημόσια δίκη από αναγνωρισμένο δικαστήριο στο οποίο θα μετέχουν ανεξάρτητοι δικαστές, έχοντας συνήγορο, μάρτυρες και εξετάζοντας όλο το προσκομισθέν υλικό καθώς και το υλικό που θα προκύψει από τις μαρτυρίες, δικαίωμα το οποίο, σύμφωνα με το ίδιο το Σύνταγμα και το Διεθνές Δίκαιο, ΔΕΝ έχει την παραμικρή εξαίρεση ή προϋπόθεση όπως Έγκριση από Εισαγγελέα, Νομική Βάση κ.λπ., ενώ παραβιάζεται πρωτευόντως η αρχή της ισότητας και των ίσων δικαιωμάτων.
Επειδή η αρχειοθέτηση μίας μήνυσης, λειτουργώντας ως οιονεί «αθώωση», βάζει σε ανώτερη θέση το μηνυόμενο πρόσωπο, κατά παράβαση της αρχής της ισότητας, το οποίο δεν θα κληθεί να υπερασπιστεί τον εαυτό του για το αδίκημα που μπορεί να αποδειχθεί στο ακροατήριο, ενώπιον του φυσικού δικαστή, ότι διέπραξε.
Επειδή η μήνυση ή αναφορά πρέπει να εξεταστεί στην ουσία της και να συλλεχθούν όλα τα απαραίτητα δεδομένα για να ανακαλυφθεί η πραγματική αλήθεια, δεν μπορεί να τεθεί ζήτημα αοριστίας ή αδυναμίας δικαστικής εκτίμησης, διότι ο αρμόδιος εισαγγελέας διά του ανακριτή του προανακριτικού γραφείου του αρμόδιου Πρωτοδικείου δύναται να με καλέσει για διευκρινίσεις, ώστε να προσέλθουμε με το δικηγόρο μας για κάθε διευκρίνιση στο αρχικό στάδιο της διερεύνησης της υπόθεσης ΠΡΙΝ αυτή καταλήξει στο ακροατήριο, όπου ανεξάρτητοι δικαστές θα αποδώσουν δικαιοσύνη (άρθρο 87 Σ.).
Επειδή με βάση την αρχή της ισότητας και το θεμελιώδες δικαίωμά μας σε δίκαιη δίκη, νομιμοποιούμαστε στην παράσταση προς υποστήριξη της κατηγορίας, καθώς το αδίκημα δεν στρέφεται κατά της υπόστασης του κράτους, αλλά κατά συγκεκριμένων φυσικών προσώπων και ήδη δικαστικών λειτουργών, οι οποίοι κατέλυσαν το Σύνταγμα και το δημοκρατικό πολίτευμα, παραβιάζοντας τον νόμο και ήδη τον υπέρτατο Νόμο του κράτους, που είναι το Σύνταγμα και παράλληλα τον εκλογικό νόμο, όπως ισχύει σύμφωνα με το ΠΔ 26/2012.
Επειδή διά των αποφάσεων 9/2025 και 10/2025 των μηνυομένων ως δικαστών, αφήνεται να λειτουργεί παράνομα η Βουλή των Ελλήνων με 297 αντί για 300 βουλευτές, με αποτέλεσμα να επηρεάζεται η ζωή όλων ημών των Ελλήνων πολιτών, καθώς προσβάλλεται όχι μόνο το εκλογικό δικαίωμα των Ελλήνων ως ψηφοφόρων, αλλά προσβάλλονται τα ατομικά και κοινωνικά μας δικαιώματα, με το να λειτουργεί εφεξής μια παράνομη βουλή που νομοθετεί και οι νόμοι αυτής να είναι ΑΚΥΡΟΙ μαζί με όλες τις Διοικητικές και Δικαστικές Αποφάσεις που στηρίζονται στους ΑΚΥΡΟΥΣ αυτούς νόμους, προκαλώντας χαοτικό πρόβλημα στην εύρυθμη λειτουργία του κράτους και μελλοντικές ακυρώσεις και επαναλήψεις δικών και αποφάσεων.
Επειδή λόγω των ανωτέρω παραβιάσεων η παρ.3 του άρθρου 43 ΚΠΔ (ομοίως αντίστοιχα και η παρ.2 του άρθρου 51 ΚΠΔ) είναι αντίθετη στο Σύνταγμα, και βέβαια και κάθε άλλη διάταξη του ΚΠΔ που τελεί υπό την αίρεση και προϋπόθεση αυτής, και άρα σύμφωνα με το άρθρο 111 παρ.1 Σ. καταργείται από την έναρξη της ισχύος της.
Επειδή σύμφωνα με το άρθρο 87 παρ.1 του Συντάγματος, «Η δικαιοσύνη απονέμεται από δικαστήρια συγκροτούμενα από τακτικούς δικαστές, που απολαμβάνουν λειτουργική και προσωπική ανεξαρτησία.», και επομένως δεν απονέμεται από τον Εισαγγελέα.
Επειδή ο εισαγγελέας, ΔΕΝ είναι δικαστής και συνεπώς ΔΕΝ μπορεί να κρίνει και ΟΥΤΕ κάτι τέτοιο περιλαμβάνεται στα καθήκοντά του σύμφωνα και με το νόμο 4938/2022 (ΚΟΔΚΔΛ) και ναι μεν είναι απαραίτητο όργανο της απονομής της ποινικής δικαιοσύνης, πλην όμως, δεν απονέμει ο ίδιος δικαιοσύνη, εφόσον το έργο αυτό αναθέτει ρητά το άρθρο 87 παρ.1 Σ. στα αναγνωρισμένα δικαστήρια συγκροτούμενα από ανεξάρτητους τακτικούς -κατά κανόνα- δικαστές οι οποία αποφασίσουν σε ανοιχτές συνεδριάσεις και όχι εν κρυπτώ και παραβύστω στα γραφεία τους ή αλλού.
Επειδή μόνο τα δικαστήρια απονέμουν δικαιοσύνη και, επομένως, σε αυτά αποκλειστικώς ανήκει η τελειωτική κρίση για το αξιόποινο ή όχι ορισμένης συμπεριφοράς και η επιβολή ποινής· γι’ αυτό λοιπόν, σε όλες τις ανωτέρω περιπτώσεις και σύμφωνα με τον Κ.Π.Δ. ο εισαγγελέας πρέπει να ασκήσει την ποινική δίωξη, παρά την τυχόν αντίθετη νομική του άποψη, γιατί διαφορετικά θα αποφάσιζε ο ίδιος στην πραγματικότητα και ανεπίτρεπτα για το μη αξιόποινο της συμπεριφοράς. 
Επειδή λοιπόν ο εισαγγελέας που ΔΕΝ είναι δικαστής και δεν μπορεί να δικάσει και να βγάλει τελεσίδικη απόφαση, που θα απορρίψει την παρούσα μηνυτήρια αναφορά.
Επειδή οι ως άνω μηνυόμενοι τέλεσαν το αναφερόμενο στην παρούσα αδίκημα στην έδρα του Ανωτάτου Ειδικού Δικαστηρίου, δηλαδή στην Αθήνα.
Επειδή ως Έλληνες Πολίτες θιγόμαστε άμεσα και ουσιωδώς από τις εκδοθείσες δικαστικές αποφάσεις με αριθμούς 9/2025 και 10/2025 του Ανωτάτου Ειδικού Δικαστηρίου που περιγράφονται ανωτέρω, λόγω του ότι οδηγούν σε παράνομη λειτουργία της Βουλής με λιγότερους από 300 βουλευτές, πράγμα που οδηγεί στη ζημία του δημοσίου άνω των 120.000 ευρώ μηνιαίως, διά της καταβολής βουλευτικής αποζημίωσης σε ΠΑΡΑΝΟΜΟΥΣ βουλευτές, διά της εξαπάτησης του ελληνικού λαού, ότι δήθεν είναι νόμιμοι και δήθεν νόμιμα νομοθετούν.
ΓΙΑ ΤΟΥΣ ΛΟΓΟΥΣ ΑΥΤΟΥΣ
και με τη ρητή επιφύλαξη παντός νομίμου δικαιώματός μας
ΜΗΝΥΟΥΜΕ
τους ανωτέρω αναγραφόμενους μηνυομένους, καθώς και κάθε άλλο φυσικό πρόσωπο που θα προκύψει κατά την ποινική διερεύνηση ως συναυτουργός, ηθικός αυτουργός, άμεσος συνεργός ή απλός συνεργός, διότι, κατά τα ανωτέρω αναλυτικώς εκτεθέντα, με τις υπ’ αριθμ.9/2025 και 10/2025 αποφάσεις του Ανωτάτου Ειδικού Δικαστηρίου:
· παραβίασαν ευθέως το Σύνταγμα, τον Εκλογικό Νόμο και τον Κώδικα του Ανωτάτου Ειδικού Δικαστηρίου, 
· υπερέβησαν τα όρια της δικαιοδοτικής τους εξουσίας, 
· υποκατέστησαν ανεπίτρεπτα τον κοινό και τον συνταγματικό νομοθέτη, 
· αλλοίωσαν μονομερώς τη νόμιμη σύνθεση της Βουλής των Ελλήνων, 
· εγκαθίδρυσαν καθεστώς λειτουργίας της Βουλής με 297 αντί 300 βουλευτών,
· και προσέβαλαν θεμελιώδεις αρχές και θεσμούς του δημοκρατικού πολιτεύματος, 
τελώντας, κατά τα ανωτέρω, το διαρκές αυτόφωρο κακούργημα της Εσχάτης Προδοσίας του άρθρου 134 ΠΚ κατά συναυτουργία, σύμφωνα με το άρθρο 45 ΠΚ, καθώς επίσης και τα εγκλήματα των άρθρων 187 και 187Α ΠΚ, κατά τα ειδικότερα εκτιθέμενα ανωτέρω και επειδή είναι και δικαστές σε ενεργό υπηρεσία, ανά πάσα στιγμή είναι γνωστό το που βρίσκονται για να συλληφθούν με την προβλεπόμενη αυτόφωρη διαδικασία και
ΖΗΤΟΥΜΕ
1. Να ασκηθεί ποινική δίωξη σε βάρος των μηνυομένων και παντός άλλου υπεύθυνου που θα προκύψει, για το διαρκές αυτόφωρο κακούργημα της Εσχάτης Προδοσίας του άρθρου 134 ΠΚ κατά συναυτουργία, σύμφωνα με το άρθρο 45 ΠΚ, καθώς επίσης και τα εγκλήματα των άρθρων 187 και 187Α ΠΚ, και την παραδειγματική τιμωρία των μηνυομένων, διότι δε νοείται να υπηρετούν την κοινωνία άτομα που βαρύνονται με τα χείριστα εγκλήματα όπως της Εσχάτης Προδοσίας και της σύστασης Εγκληματικής και Τρομοκρατικής Οργάνωσης με στόχο την αδρανοποίηση της δημοκρατίας.
2. Να κληθεί ως ουσιώδης μάρτυρας ο πολιτικός και πρώην Υπουργός Δημοσίας Τάξεως Γεώργιος Βουλγαράκης.
3. Να κληθούμε ως μηνυτές να καταθέσουμε, να προσκομίσουμε κάθε πρόσθετο στοιχείο που θα μας ζητηθεί και να παράσχουμε οποιαδήποτε διευκρίνιση κριθεί αναγκαία ή χρήσιμη για την πλήρη διερεύνηση της παρούσας. 
4. Να διαβιβαστεί αμελλητί αντίγραφο της σχετικής δικογραφίας στα κατά νόμον αρμόδια όργανα, προκειμένου να εξεταστεί η εφαρμογή των προβλεπόμενων υπηρεσιακών και πειθαρχικών συνεπειών για δικαστικούς λειτουργούς, συμπεριλαμβανομένης της θέσης τους σε προσωρινή αργία κατά τις οικείες διατάξεις.
5. Δηλώνουμε δε από τούδε παράσταση προς υποστήριξη της κατηγορίας, την οποία θα δηλώσουμε και ενώπιον του αρμόδιου Μικτού Ορκωτού Δικαστηρίου, σύμφωνα με τα άρθρα 63, 82 παρ.1 και 4, 83 παρ. 1 και 84 ΚΠΔ, δεδομένου ότι συντρέχει στο πρόσωπό μας ως πολίτες, άμεσο, συγκεκριμένο, προσωπικό, ορισμένο και τρέχον έννομο συμφέρον, λόγω του ότι η αποφάσεις των μηνυομένων έχουν άμεσες δυσμενείς συνέπειες στην καθημερινότητά μας, λόγω της ψήφισης αντισυνταγματικών διατάξεων νόμων από την παρανόμως λειτουργούσα Βουλή.
6. Παρακαλώ να μας χορηγήσετε επικυρωμένο αντίγραφο της παρούσας Καταγγελίας – Μηνυτήριας Αναφοράς, με τη σχετική πράξη κατάθεσης και τον αριθμό πρωτοκόλλου.
Οι καταγγέλλοντες/μηνυτές

